Deklaracija o nestalim, zatočenim i nasilno odvedenim osobama tijekom Domovinskog rata u Republici Hrvatskoj
<big>ZASTUPNIČKI DOM SABORA REPUBLIKE HRVATSKE</big>

Nakon provedene rasprave 28. veljače 1996. godine o Izvješću o aktivnostima i rezultatima traženja nestalih, nasilno odvedenih, zatočenih hrvatskih branitelja i civila tijekom 1994. i 1995. godine koje je podnijela Vlada Republike Hrvatske, Zastupnički dom Sabora Republike Hrvatske na sjednici 1. ožujka 1996., donosi 

<big>DEKLARACIJU</big>

Problem nestalih, zatočenih i nasilno odvedenih osoba najbolnije je humanitarno i prvorazredno političko pitanje u Republici Hrvatskoj. Na popisu nestalih su 2.792 osobe kojima se zameo svaki trag nakon srpske agresije na Hrvatsku. Najveći broj ljudi nestao je tijekom zločinačkog razaranja i okupacije Vukovara.

Unatoč velikim naporima hrvatske Vlade, Vladina povjerenstva za zatočene i nestale i mnogobrojnim akcijama udruga obitelji nestalih, zatočenih i nasilno odvedenih, sudbina nestalih osoba, poglavito iz 1991. godine, ni do danas nije riješena. Nepodnošljiv je teret s kojim žive obitelji nestalih, zatočenih i nasilno odvedenih. Mnogi članovi tih obitelji teško su oboljeli, a neizvjesnost svakim danom ostavlja sve dublje tragove. Zato je traganje za nasilno odvedenim i rješavanje sudbine nestalih osoba bilo i pitanje od najvećeg značenja za hrvatsko izaslanstvo tijekom pregovora u Daytonu i traženja općeg mirovnog rješenja na prostoru bivše Jugoslavije, a postavljeno je i tijekom mnogih, međudržavnih razgovora.

Rezultat tih nastojanja je i potpisani Sporazum o suradnji u traženju nestalih osoba između ministra vanjskih poslova Republike Hrvatske i tzv. Savezne Republike Jugoslavije. Međutim, srpska strana, unatoč jasno preuzetih obveza u ovom Sporazumu ništa ne čini u njegovom realiziranju.

Hrvatski Sabor podsjeća da se srpska strana, s ciljem svojevrsnog političkog pritiska, koristi obustavljanjem procesa pregovora o razmjeni zatočenika i nestalih osoba te da nepriznavanjem zatočenika koji se nalaze u zatvorima pod njihovom kontrolom, blokira proces razmjene zatočenika i protivi se temeljnim načelima Mirovnog sporazuma u Daytonu. Za rješavanje ovih problema nužna je stoga potpora cjelokupne međunarodne zajednice. Hrvatski Sabor traži od Prijelazne uprave za istočnu Slavoniju, Baranju i zapadni Srijem, da pitanje zatočenih i nestalih osoba bude prioritetno u provedbi zadatka UNTAS-a uz prijedlog da se u Vukovaru utemelji Područni centar za zaštitu ljudskih prava zatočenih, nestalih i nasilno odvedenih osoba- Vukovarske majke. Hrvatski Sabor podupire prijedlog čelnika Possebnog procesa u UN za traženje nestalih osoba Manfreda Nowaka o osnivanju multilateralnog povjerenstva zbog brže razmjene informacija vezanih uz nestale osobe.

Osobiti državni interes Republike Hrvatske nalaže da svi budući pregovori s tzv. SRJ moraju prvenstveno rješavati pitanja nestalih i zatočenih osoba tijekom Domovinskog rata u Republici Hrvatskoj, jer bez rješenja toga pitanja ne može biti opće mirovnog procesa na području bivše Jugoslavije.

Hrvatski Sabor obvezuje Ministarstvo vanjskih poslova Republike Hrvatske da se ponovno obrati Glavnom tajniku Ujedinjenih naroda i da zatraži pomoć pri rješavanju najvećeg humanitarnog problema u Republici Hrvatskoj. Pri donošenju dokumenata o stanju ljudskih prava u Hrvatskoj Ujedinjeni narodi moraju voditi računa i očitovati se i o ljudskim pravima nestalih osoba tijekom agresije na Hrvatsku i ljudskim pravima tisuća obitelji koje još uvijek traže istinu o najmilijima.

Hrvatski Sabor obvezuje Vladu da na prigodan način označi mjesta masovnih grobnica i mjesta iskopa poginulih hrvatskih branitelja i civila. Nužno je pojačati ekipe koje će identificirati pronađene posmrtne ostatke pa Sabor traži osiguravanje dodatnih sredstava za rad Vladina povjerenstva za zatočene i nestale. U rad toga Povjerenstva treba uključiti i predstavnika Sabora. Radi boljeg informiranja javnosti, Sabor obvezuje Vladu da o radu Vladina povjerenstva izvijesti Sabor najkasnije u roku od tri mjeseca.

Sabor Republike Hrvatske poziva Ujedinjene narode i sve njene organizacije za zaštitu ljudskih prava, kao i sve parlamente demokratskih država da u ime humanizma i humanitarnoga međunarodnog prava dignu svoj glas za zaštitu ovih nesretnih ljudi čija je sudbina nepoznata te izvrše daljnji pritisak na tzv. SRJ da surađuje u rješavanju ovih pitanja. 

Klasa: 022-03/96-02/05

Zagreb, 1. ožujka 1996. 

ZASTUPNIČKI DOM SABORA REPUBLIKE HRVATSKE 
Predsjednik
Zastupničkog doma Sabora
akademik Vlatko Pavletić, v. r.

Hrvatsko 20. stoljeće
Povijest